Sag anlagt den 7. juni 2022 – Khudaverdyan mod Rådet
(Sag T-335/22)
Processprog: fransk
Parter
Sagsøger: Tigran Khudaverdyan (Moskva, Rusland) (ved advokat F. Bélot)
Sagsøgt: Rådet for Den Europæiske Union
Sagsøgerens påstande
Sagsøgeren har nedlagt følgende påstande:
–    Rådets afgørelse (FUSP) 2022/429 1 af 15. marts 2022 annulleres, for så vidt som den opfører sagsøgerens navn på listen i bilag I til afgørelse (FUSP) 2014/145 af 17. marts 2014.
–    Rådets gennemførelsesforordning (EU) 2022/427 1 af 15. marts 2022 annulleres, for så vidt som den opfører sagsøgerens navn på listen i bilag I til forordning nr. 269/2014 af 17. marts 2014.
Rådet tilpligtes at betale sagsomkostningerne.
Søgsmålsgrunde og væsentligste argumenter
Til støtte for søgsmålet har sagsøgeren fremført fire anbringender.
1.    Første anbringende om tilsidesættelse af retten til effektiv domstolsbeskyttelse og af begrundelsespligten. Sagsøgeren har indledningsvis gjort gældende, at Rådet ikke har angivet nogen individuelle, specifikke og konkrete grunde, der kan give sagsøgeren en tilstrækkelig indikation af grundlaget for de restriktive foranstaltninger, der er truffet over for ham. Sagsøgeren er af den opfattelse, at de anfægtede retsakter er baseret på et faktuelt grundlag, som ikke er tilstrækkeligt solidt, og på grunde, der ikke er underbyggede og hvis sandsynlighed alene er abstrakt. Sagsøgeren har dernæst anført, at Rådet stiller ham i en situation, hvor han forpligtes til at føre negativt bevis for de generelle omstændigheder, som han foreholdes, hvilket medfører en omvendt bevisbyrde, som er i strid de mest grundlæggende rettigheder med hensyn til retten til et forsvar. Endelig har sagsøgeren gjort gældende, at de fremførte grunde er utilstrækkelige, og at der ikke er fremlagt troværdige og betydelige beviser til støtte for disse grunde, og at dette hindrer en passende domstolsprøvelse af lovligheden af opførelsen og bibeholdelsen af ham på listerne over de personer, som er omfattet af de pågældende restriktive foranstaltninger.
2.    Andet anbringende om et åbenbart urigtigt skøn bl.a. med den begrundelse, at sagsøgeren ikke støtter Den Russiske Føderations regerings handlinger med hensyn til interventionerne i Ukraine. Sagsøgeren har ligeledes gjort gældende, at virksomheden Yandex ikke udgør et »hovedelement i at skjule oplysninger« for russerne om krigen i Ukraine« eller en vigtig indtægtskilde for den russiske regering«.
3.    Tredje anbringende om tilsidesættelse af proportionalitetsprincippet og ligebehandlingsprincippet. Sagsøgeren har anført, at de grunde, som har dannet grundlag for de restriktive foranstaltninger truffet over for ham, er diskriminerende og uforholdsmæssige i forhold til det formål, der forfølges af Rådet.
4.    Fjerde anbringende om tilsidesættelse af sagsøgerens grundlæggende rettigheder, dvs. retten til respekt for ejendomsretten, retten til respekt for sit privatliv og familieliv, friheden til at oprette og drive egen virksomhed og retten til uskyldsformodning.
____________
1     Rådets afgørelse (FUSP) 2022/429 af 15.3.2022 om ændring af afgørelse 2014/145/FUSP om restriktive foranstaltninger over for tiltag, der underminerer eller truer Ukraines territoriale integritet, suverænitet og uafhængighed (EUT 2022, L 87 I, s. 44).
1     Rådets gennemførelsesforordning (EU) 2022/427 af 15.3.2022 om gennemførelse af forordning (EU) nr. 269/2014 om restriktive foranstaltninger over for tiltag, der underminerer eller truer Ukraines territoriale integritet, suverænitet og uafhængighed (EUT 2022, L 87 I, s. 1).